VGI ดึง “ช่อง7” ร่วมทุน 50% ตั้งบริษัทใหม่ หวังสร้างเครือข่ายบริหารสื่อโฆษณาครบวงจร
VGI ดึง "ช่อง7" ร่วมทุน 50% ตั้งบริษัทใหม่ "บีวี มีเดีย แอดส์ จำกัด" รุกบริหารจัดการโฆษณา-จัดหาดาราทำกิจกรรมการตลาด หวังสร้างเครือข่ายสื่อครบวงจร
20 ก.ค. 2561

บริษัท วี จี ไอ โกลบอล มีเดีย จำกัด (มหาชน) หรือ VGI ระบุว่า วานนี้ (19 ก.ค.) บริษัท และบริษัท กรุงเทพโทรทัศน์และวิทยุ จำกัด (บีบีทีวี) ผู้ดำเนินธุรกิจด้านสื่อสารมวลชนในกิจการวิทยุโทรทัศน์ เช่น สถานีโทรทัศน์ช่อง 7HD ได้ร่วมกันจัดตั้งบริษัทร่วมทุนถือหุ้นฝ่ายละ 50% ในบริษัท บีวี มีเดีย แอดส์ จำกัด ทุนจดทะเบียน 10 ล้านบาท
ทั้งนี้เพื่อให้บริการและบริหารจัดการสื่อโฆษณาและประชาสัมพันธ์ การจัดหาดารานักแสดงหรือผู้มีชื่อเสียงมาร่วมทำกิจกรรมด้านการตลาด และการใช้ข้อมูลต่างๆ ที่ได้รับจากธุรกิจด้านออนไลน์ประกอบการโฆษณา
โดยบริษัทคาดว่าการร่วมลงทุนดังกล่าวจะทำให้เครือข่ายสื่อผสมผสานประเภทออฟไลน์สู่ออนไลน์ (O2O Solutions) จะครอบคลุมมากขึ้น นอกจากนี้การทำการตลาดร่วมกับบีบีทีวี ผู้ประกอบธุรกิจด้านสื่อสารมวลชนในกิจการวิทยุโทรทัศน์จะช่วยเพิ่มความหลากหลาย ทั้งรูปแบบของสื่อโฆษณา กลยุทธ์และวิธีการ ในการนำเสนอขายสื่อแบบครบวงจร ซึ่งจะสอดคล้องกับความต้องการของผู้ซื้อสื่อหรือลูกค้า